Papersnake/gushiwen huggingface dataset:
江城子 其一 盆中梅
吕胜已（宋代）

年年腊后见冰姑。玉肌肤。点琼酥。不老花容，经岁转敷腴。

向背稀稠如画里，明月下、影疏疏。

江南有客问征途。寄音书。定来无。且傍盆池，巧石倚浮图。

静对北山林处士，妆点就、小西湖。
咏梅
蔡士裕（宋代）

风饕雪虐大江头，苔藓鳞鳞绾铁虬。
清绝一枝先百卉，密攒万蕊傲千秋。
本无烟火尘氛气，洗尽铅华脂粉羞。
月夜摧樽相对饮，恍疑身世在罗浮。
赠能七伦
白居易（唐代）

涧松高百寻，四时寒森森。临风有清韵，向日无曲阴。

如何时俗人，但赏桃李林。岂不知坚贞，芳馨诱其心。

能生学为文，气高功亦深。手中一百篇，句句披沙金。

苦节二十年，无人振陆沉。今我尚贫贱，徒为尔知音。
竹间冻雀图
程敏政（明代）

冻羽飞鸣下笔难，坐疑声绕竹枝寒。良工趣在芭蕉雪，莫向筼筜作意看。
谢茂秦卢次楩谒余于魏郡有作
王世贞（明代）

命驾俱千里，衔杯问各天。文章一言合，姓字两生传。

贯日荆卿匕，飞霜邹氏篇。璧还新去赵，金尽旧游燕。

偃蹇中原并，纵横处士偏。青云折箕踞，白日助高眠。

老尽人间态，贫操物外权。酒徒吾敢后，词笔尔争先。

竹写淇园色，花吟大陆烟。拂衣从此别，为约五湖边。
夏日闲书墨君堂壁二首
文同（宋代）

归来山中住，便作山中人。
冠带亦自闲，累月不首身。
散发层岩阿，濯足清涧滨。
石藓黏简册，松风堕衣巾。
乡里多旧游，不厌过从频。
山肴与野釀，待我如佳宾。
有召即走赴，爱其爱我真。
常巩礼数乖，取问吾交亲。
正此一夏乐，忽兹遘萧辰。
还愧拥千骑，又走西道尘。
惜分飞 其四 本意，庚寅夏作
邹祗谟（清代）

一朵花铃红豆蔻。闻道玉人消瘦。铜舆重邂逅。约来岁放灯时候。

望郎不见将郎咒。细摺银泥小袖。轻向崔娘嗽。萧郎补过难依旧。
抱琴归去图
唐寅（明代）

抱琴归去碧山空，一路松声雨鬓风。
神识独游天地外，低眉宁肯谒王公。
寄方密之
刘友光（清代）

家破贫非累，忧深寇未平。避人空下泪，绝口不谈兵。

桐向秋辞碧，门临溪转清。月明思汝别，舞袖遍琴筝。
游华首台兼游诸胜次韵二章 其一
释今无（明代）

仙飙吹面碧潭凉，鹤破溪云见下方。鸟踏花枝迎客落，麝眠山径袭人香。

杯浮嫩茗波无影，石裂新岩蜜有浆。语笑分明霏玉屑，麻衣簪弁总相忘。
慈恩寺偶题
郑谷（唐代）

往事悠悠添浩叹，劳生扰扰竟何能。
故山岁晚不归去，高塔晴何独自登。
林下听经秋苑鹿，江边扫叶夕阳僧。
吟馀却起双峰念，曾看庵西瀑布冰。
寄题西昌彭孝求求志堂
杨万里（宋代）

西江山水何处好，观山夜泉快阁风。山奇水秀产瑰宝，彭氏四杰隐此中。

斗间异气如白虹，少微芒寒摇太空。占言非剑亦非玉，长松下有幽人屋。

似闻鸣驺入空谷，篱边老却陶潜菊。
爱闲堂
蔡戡（宋代）

归来筑室傍城阴，旋揭新名雅意深。
因病爱閒多得趣，逢场作意亦何心。
鸟鱼飞泳全真性，水石风流有至音。
衰朽自知无所用，量才只合在山林。
醉归
许棐（宋代）

半醉归来卧不成，月华霜彩烂中庭。茶铛冻结香匜冷，只把梅花嗅得醒。
和孟坚二月晦同出城 其二
郑侠（宋代）

城中未必闷，出郭喜还生。浓淡山原气，高低溪涧声。

鸣棋振幽谷，把酒听流莺。疏旷还随分，何须学步兵。
双峰定水璘老送木犀香五首
杨万里（宋代）

万杵黄金屑，九烝碧梧骨。
诗老坐雪窗，天香来月窟。
生查子 送苏伯固
苏轼（宋代）

三度别君来，此别真迟暮。白尽老髭须，明日淮南去。

酒罢月随人，泪湿花如雾。后夜逐君还，梦绕湖边路。
句
程师孟（宋代）

亭为新成号狮子，人曾旧隐作龙头。
偈颂六十五首 其十七
释普济（宋代）

祖师不西来，少林有妙诀。江南两浙，春寒秋热。错！

佛法遍天下，两玄口不开。这个是露柱，那个是香台。

错！直饶荐得分明，未免将错就错。
读本朝事有感十首
刘克庄（宋代）

垂帘复辟身俱稳，送吕迎章话又新。
瞒得庭中相泣者，难瞒屏后窃听人。
与王胡之诗
谢安（魏晋）

鲜冰玉凝，遇阳则消。素雪珠丽，洁不崇朝。膏以朗煎，兰由芳凋。

洁人悟之，和任不摽。外不寄傲，内润琼瑶。如彼潜鸿，拂羽雪霄。

内润伊何，亹亹仁通。拂羽伊何，高栖梧桐。颉颃应木，婉转蛇龙。

我虽异迹，及尔齐踪。思乐神崖，悟言机峰。

绣云绮构，丹霞增辉。濛泛仰映，扶桑散蕤。吾贤领隽，迈俗凤飞。

含章秀起，坦步远遗。

余与仁友，不涂不笱。默匪岩穴，语无滞事。栎不辞社，周不骇吏。

纷动嚣翳，领之在识。会感者圆，妙得者意。我鉴其同，物睹其异。

往化转落，运萃勾芒。仁风虚降，与时抑扬。兰栖湛露，竹带素霜。

蕊点朱的，薰流清芳。触地舞雩，遇流濠梁。投纶同咏，褰褐俱翔。

朝乐朗日，啸歌丘林。夕玩望舒，入室鸣琴。五弦清激，南风披襟。

醇醪淬虑，微言洗心。幽畅得谁，在我赏音。
欲登蓬莱山谢雨恐泥泞不可行是早忽晴并纪其
陈宓（宋代）

喧枕浪浪直到明，驱车欲谢却成晴。
天人契合岂无意，草木□途俱有情。
賸作寰中三日施，依前岩畔一泓清。
愿言嗣此长沾足，得暇还来听午鲸。
送志来上人往姑苏谒元曹
梅尧臣（宋代）

折取东桥柳，青青向故人。
欲知问馆处，要识旧溪春。
旋洒铜缾水，休沾野寺尘。
吴门逢隐者，必是汉名臣。
寄尹迁介叔 其一
刘跂（宋代）

我生非良材，顽矿不受砺。读书但渔猎，初不名一艺。

形骸弱如柳，暑雨更疲曳。清风何时生，一扫去酷吏。
卜算子
佚名（宋代）

欲把愁分付。
蝶恋花 惜花
徐元瑞（清代）

睡觉兰房人静悄。伴我清清，一点灯儿小。风雨五更寒料峭。

不知剩得春多少。

帘捲妆楼天色晓。未整云鬟，满地寻芳草。枝上海棠都谢了。

倩谁临作凄凉稿。
贾客词
俞汝舟妻（明代）

朝发宜都渚，北风吹五两。
船头各浇酒，月下齐荡桨。
解空阁制砚歌
释函是（明代）

混沌以前无黑白，未剖人文先诞石。海岳成形天梵来，圣愚凡哲多奇迹。

陆亘一片坐卧常，镌得不得非所择。深山大小空嶙峋，千年路滑犹荒僻。

解空老人补南天，攫取端岩不盈尺。欲蘸毫端染太虚，一画大千青碧碧。

钟王怀褚战龙蛇，如虫御木何狼藉。珍重云中似虎形，香水磨砻生羽翮。
次韵公显夜闻风作
李弥逊（宋代）

午梦肩舆转断冈，日烘残暑气扬汤。
舌端时得冰霜句，绝胜狂风作暮凉。
虞美人·贰车领却生朝客
佚名（宋代）

贰车领却生朝客。风月都全得。山城小试已馨香。真个相家风山、不寻常。寿春一语和戎了。阴德知多少。年年三月近双旬。把酒祝君恩宠、一番新。
曹山
邹毅（宋代）

白云深处到林丘，曹洞根深地更幽。
圣隐岩前山杳杳，回龙亭下水悠悠。
凉侵客枕秋风活，光抱禅关桂景秋。
尘足未堪康乐屐，得间聊伴省郎游。
水龙吟·昔时曾有佳人
辛弃疾（宋代）

昔时曾有佳人，翩然绝世而独立。未论一顾倾城，再顾又倾人国。宁不知其，倾城倾国，佳人难得。看行云行雨，朝朝暮暮，阳台下、襄王侧。
堂上更阑烛灭。记主人、留髡送客。合尊促坐，罗襦襟解，微闻芗泽。当此之时，止乎礼义，不淫其色。但啜其泣矣，啜其泣矣，又何嗟及。
东新庄屯田从榆树沟开渠
姚雨春（清代）

榆树渠头水溅溅，膏腴万顷作良田。缘堤种树红流急，就地成渠绿阴连。

俗杂侏𠌯言语异，城临沙漠燠寒偏。遥知风化熙朝远，直看昆仑万里天。
幽芳记十六首 其十四 菩提树
彭日贞（明代）

嘉树来西土，寒山借證盟。色身今了悟，君已彻无生。
容南初食荔枝二首 其二
李纲（宋代）

买地城南种荔枝，每留核付守园儿。但祈四海兵戈息，会见开花著子时。
蝶恋花（商调柳·第二）
周邦彦（宋代）

桃萼新香梅落后。暗叶藏鸦，苒苒垂亭牖。舞困低迷如著酒。乱丝偏近游人手。

雨过朦胧斜日透。客舍青青，特地添明秀。莫话扬鞭回别首。渭城荒远无交旧。
和景孟宿山中
孙应时（宋代）

倦行白雨翠云中，投宿禅房听晓钟。
弹压山川诗未老，留连岩壑兴何浓。
回看尘世频三叹，上彻天关更几重。
径欲乘风此仙去，时时笙鹤下前峰。
接天阁为武将荣叔赋
邓深（宋代）

山色浑连水，波光总映空。
卷帘秋雨后，注目夕阳中。
低下翩翩鹭。斜行点点鸿。
去天应尺五，归去会乘风。
道士胡道元常以一舟往来洪之东湖其自扁有曰活死人窝为赋此
成廷圭（元代）

一住行窝几百年，蓬头长日走如颠。海棠亭下重阳子，莲叶舟中太乙仙。

无物可离虚壳外，有人能悟未生前。出门一笑无拘碍，云在东湖月在天。
苏堤
韩淲（宋代）

烂熳芙蓉发，霜前城北花。因君话书室，使我出山家。

风雨三杯后，烟云一望赊。石丁馀兴在，相与醉生涯。
和忠子
释德洪（宋代）

牛车注经宗两角，那问虚舟移夜壑。竹间扫除闻击声，戏作伽陀歌独脚。

心波不兴类古井，情缘脱尽如遗箨。高笑痴儿倚富贵，危如乳燕方巢幕。

已办山藤待湖月，不把芒鞋穿聚落。安知沙门自有体，全象纷然众盲摸。

要之行藏不属人，手自安然随展握。
奉和李观察登河中白楼
耿湋（唐代）

城上高楼飞鸟齐，从公一遂蹑丹梯。黄河曲尽流天外，

白日轮丹落海西。玉树九重长在梦，云衢一望杳如迷。

何心更和阳春奏，况复秋风闻战鼙。
枇杷
黄文琛（清代）

故人惠我黄金刃，骈蒂森梢堆满盘。可喜荒郡亦有此，肺枯甘沁灵浆寒。

建业蜡兄名最久，山南旧事依然否。饱啖佳果转生悲，扬州旧梦黯回首。

画船箫鼓高戛云，娇喉唤卖风吹薰。连江战垒人骨白，明月不知今几分。
九日
释元肇（宋代）

今逢重九名，居野见幽清。地静黄花早，天空落叶声。

耕人齐上垄，荒日半沈城。除却陶彭泽，同谁话此情。
和陶移居
陈宪章（明代）

留连晡时酒，吟咏古人诗。
夕阳傍秋菊，采之复采之。
采之欲遗谁，将以赠所思。
所思在何许，千古不同时。
四海倘不逢，吾宁独去兹。
愿言秉孤贞，勿为时所欺。
田园
蔡幼学（宋代）

野水萍无主，清风草自香。
庭阴新似染，物色去如忙。
岩树鱼依绿，畦花蝶斩黄。
家园向来梦，静数四年强。
偈颂一百零二首
释绍昙（宋代）

我也无端到住山，忙忙业识不曾闲。
白云拂尽到枯叶，恐碍采樵人往还。
寒松瑟瑟，幽鸟关关。
家私花擘尽，谁道语音蛮。
题斋壁
陆游（宋代）

力穑输公上，藏书教子孙。
追游屏裘马，宴集止鸡豚。
寒士邀同学，单门与议婚。
定知千载後，犹以陆名村。
和景仁元夕
韩维（宋代）

月上朱楼角，风摇翠篠层。
传声回步辇，满目烂行灯。
萧鼓千门沸，弓刀万马腾。
诗翁怀盛事，眉雪惨霜棱。
丑奴儿
黄机（宋代）

绿阴窗几明如拭，粉黛初匀。无限芳心。翻动牙签却＿人。

多娇爱学秋来曲，微颤朱唇。别后销魂。字底依稀记指痕。
肥城山行
李裕（元代）

行尽平原路，今朝始入山。马前花气重，林外鸟声閒。

草径缘冈曲，溪田趁水湾。孤钟夕阳寺，杳杳翠微间。
游天庆观
蔡魁（明代）

年来一度一登台，抚景萧然百感来。驹隙每从忙里过，岩花偏向雨中开。

碑镌没处嗟遗迹，郊垒纷然惜异才。蔓草婆娑遍原隰，狂夫徒向杞人哀。
秋近
陆游（宋代）

石榴萱草并成空，又见墙阴苋叶红。
茶酽颇妨千里梦，簟凉初怯五更风。
新瓜落刃冰盘里，晚燕添巢画阁中。
身健流年俱可乐，故人自欠一尊同。
渔潭值雨
钱起（唐代）

日入林岛异，鹤鸣风草间。孤帆泊枉渚，飞雨来前山。

客意念留滞，川途忽阻艰。赤亭仍数里，夜待安流还。
自刘家河将出海口风雨还天妃官二首 其二
归有光（明代）

八月尚徂暑，白露未为霜。云物结蒸郁，雨势恣淋浪。

江水竞飞溢，螭龙争回翔。金枢浴大明，此夜不可望。

极目观冥涨，天际何微茫！直恨非西风，吹我到扶桑。
苎渎夜泊
释永颐（宋代）

吴城水冷秋风高，迎霜枫叶飘城壕。
吴侬射利如射虏，
高帆大艑横江涛。黄错不顾风水恶，
稿儿怒击何轻豪。苎渎人惯迎接，
憧憧来往无停艘。水上悬灯招夜泊，
沙头认客相呼号。人生富贵多不足，
亦有稗贩当勤劳。万斛高装谋取重利，
斗升未给浮轻舠。吾生最爱鲁仲连，
封侯不受海上逃。轻世肆志甘贫贱，
谁能富贵诎辱遭。夜歌新诗喜达旦，
起看征雁飞云皋。
瑞鹤仙
毛幵（宋代）

柳风清昼溽。山樱晚，一树高红争熟。轻纱睡初足。悄无人、欹枕虚檐鸣玉。南园秉烛。叹流光、容易过目。送春归去，有无数弄禽，满径新竹。

闲记追欢寻胜，杏栋西厢，粉墙南曲。别长会促。成何计，奈幽独。纵湘弦难寄，韩香终在，屏山蝶梦断续。对沿阶、细草萋萋，为谁自绿。
寿河间陈太守十四韵
戴亨（清代）

冠冕南都丽，文章北斗悬。太邱光史册，东武轶陶甄。

帜拔巍科早，风移太邑传。彤廷隆誉洽，瀛郡德星连。

抚字劳丰歉，恩膏匝陌阡。珠光辉合浦，麦颖秀旻天。

邵杜声华著，龚黄事业肩。腐儒依绛帐，旧物有青毡。

蠹饱神仙字，炊荒苜蓿田。徒闻三绝誉，深愧两斋贤。

雪酿梅花白，春归柳絮妍。觞称腊去后，筵敞月来先。

覆冒承殊渥，输忱鲜滴涓。叨陪群属末，泥首祝遐年。
石䂬潺湲亭
邹极（宋代）

危亭跨幽涧，涧水日潺湲。响与鼓钟应，静无车马喧。

布金因利物，漱玉自澄源。练引千寻远，珠倾万斛繁。

倚空横石壁，夹岸带山樊。涨骇天河决，湍流地轴翻。

僧栖真梦觉，客至涤尘烦。不尽登临意，忘言愧有言。
游道林岳麓寺 其三
许及之（宋代）

从昔游山人，留题尽名字。壁昏暮鸦栖，石腻群鸿戏。

今人来更多，后观复长喟。吾侪幸闻健，拄笏致爽气。
舟行书所见
张嵲（宋代）

津木始凋霜，溪梅已飘素。
河山自殊方，景物宛如故。
悠悠川陆行，日日年华度。
迁客未停舟，江烟欲成暮。
山园小梅得疏影横斜水清浅暗香浮动月黄十四
赵时韶（宋代）

寂寞篱边野水涯，三花雨蕊带春来。
且图冷淡为生活，不傍门庭闹热开。
登岭
潘牥（宋代）

黄茅连远近，不见一人行。
信步未知险，回头方可惊。
路由高顶过，云在半腰生。
落日无栖止，飘飘自问程。
明月斜 金陵晚望
王策（清代）

石城乌，初啼歇。一线寒江万里秋，六朝残日殷如血。
京口同苏景谟游招隐寺
韩驹（宋代）

居闲从散吏，寻幽诣精庐。城阴径绿野，谷口桥清渠。

稍稍丛竹合，依依昔人居。轻云起释峤，细水鸣循除。

闻鸦问长老，竖拂谈真如。振衣念新浴，曲肱欣饭蔬。

兹游尚倥偬，再至期踌躇。独行岂辞远，徐步当乘车。
三文祠堂七月二日礼成作 其二
林希逸（宋代）

明星落处是溪边，回首如今四十年。清晓深衣来会拜，人无少长识师传。
浪淘沙
沈珂（清代）

帘捲百花香。柳线飘飏。莺梭燕剪往来忙。二十四番风信里，几许韶光。

一咏一倾觞。酒涤诗肠。揉花斗草赛芬芳。流水落花飞絮舞，都是文章。
和学士秋怀一十五首
李弥逊（宋代）

雨滋时物各欣荣，小立方塘看水生。
无数游鱼随去住，不容濠上有馀清。
将赴都门
刘青藜（清代）

十载长安道，风尘鬓欲皤。天宁哀志气，人尽笑蹉跎。

日落汾丘垒，冰胶䩐勒河。又驱羸马去，惆怅意如何？
退之
刘克庄（宋代）

向来谀墓人，其报在身后。
柳车不免埋，硫黄安能寿。
流传碑板多，篇篇说不朽。
溘先同露电，沙魇曰山斗。
永嘉天庆观
楼钥（宋代）

斗口横安华盖山，茂林修竹路湾环。
琳宫迥出沧瀛表，羽士如湾崑阆间。
东挹江山穷望眼，西临闤闠笑尘寰。
自知去此无多日，著意来寻一饷閒。
次韵袁升之游云寺鸿庆院山茶之什
蒲瀛（宋代）

腊月寒冰火满空，玄冥移种祝融宫。
雪霜底事论坚白，儿女何知爱软红。
金鼎转丹应有异，玉沙洗水若为同。
细思造物元无物，颠倒繁华掌握中。
对镜
姜特立（宋代）

少年鉴止水，自喜颜色好。
如今对明镜，但觉增老丑。
老丑将奈对，行当就枯朽。
古来圣与达，阅纪谁长久。
仙药不可求，红颜复对有。
嵇阮真可人，沉冥一杯酒。
李陵台
姜夔（宋代）

李陵归不得，高筑望乡台。
长安一万里，鸿雁隔年回。
望望虽不见，时时一上来。
霜天晓角（秋景）
吴礼之（宋代）

西风又急。细雨黄花湿。楼枕一篙烟水，兰舟漾、画桥侧。

念昔。空泪滴。故人何处觅。魂断菱歌凄怨，疏帘卷、暮山碧。
夜飞山
翁仲德（宋代）

江南雨霁彩云开，眼界空宽翠色排。
蜀客踌躇还识认，子规啼月夜归来。
戏简朱公武刘邦直田子平五首 其一
黄庭坚（宋代）

不趋吏部曹中版，且鲙高沙湖里鱼。虽无季子六国印，要读田郎万卷书。
玉楼春
江开（宋代）

风前帘幕沾飞絮。家在垂杨深处住。倚楼无语忆郎时，恰是去年今日去。

帝城箫鼓青春暮。应有多情游冶处。争知日日小阑干，望断斜阳芳草路。
蔡氏夫人
周紫芝（宋代）

中郎文采照当年，妇德尤称女弟贤。长夜忽成三尺垄，异恩来自九重天。

名留仙籍谁能见，事载铭诗世谩传。想得伯鸾怀旧恨，摩挲归榇一潸然。
雨
陈与义（宋代）

萧萧十日雨，稳送祝融归。
燕子经年梦，梧桐昨暮非。
一凉恩到骨，四壁事多违。
衮衮繁华地，西风吹客衣。
宝峰读驹父壁间诗次其韵二首 其二
洪炎（宋代）

仲氏趣玄远，造诣非尺寻。谁云干戈际，获睹金玉音。

七日南山雾，一鸣幽谷禽。依然拂尘壁，愁绝见予心。
岁暮月下有怀
姜特立（宋代）

春事侵红蕊，年光入白髭。
暖云笼月夜，斜照放灯时。
羁宦元无味，清愁只有诗。
故山无百里，梦寐数归期。
最高楼·司春有序
佚名（宋代）

司春有序，排次到荼。远预报，在庭知。蕊珠宫里晨妆罢，披香殿下晓班齐。探花正、驱使问，菊花期。元不逊、梅花浮月影，也知妒、梨花带雨枝。偏恨柳、绿条垂。与其向晚包团絮，不如对酒折芳蕤。谢东君，收拾在，牡丹时。
送同年赵季成赴行在
王庭圭（宋代）

系船杨柳晓莺边，冠盖如云欲塞川。闻道今开丞相府，昔年同是广寒仙。

不须左右为公地，便恐吹嘘送上天。千载一时真庆遇，会看钧力转陶甄。
御街行·夭非花艳轻非雾
张先（宋代）

夭非花艳轻非雾。来夜半、天明去。来如春梦不多时，去似朝云何处。远鸡栖燕，落星沈月，紞紞城头鼓。

参差渐辨西池树。珠阁斜开户。绿苔深径少人行，苔上屐痕无数。余香遗粉，剩衾闲枕，天把多情付。
残句：蜘蛛虽巧不如蚕
王禹偁（宋代）

蜘蛛虽巧不如蚕。
送叶蕴归缙云
苏过（宋代）

昔直承明庐，谁似先生早。前无雒洛人，后笑冯唐老。

机云谩声价，班马空词藻。岂知渊源来，尚觉河汉小。

斯文叹未坠，妙意付幽讨。言乘刺史藩，曾视金銮草。

飘然香案仙，宜著蓬莱岛。未忘经济心，甘为穷鬼笑。

手援沟壑危，自上蠲赋表。不知古襦裤，能活几枯槁。

端如德星临，民瘼一驱扫。方安龚遂政，远赋阳城考。

越吟念庄舄，赠策嗟秦绕。江湖计不疏，经史心未了。

但收王车归，三径不足道。平生林泉志，久矣轩裳藐。

远同谢安石，乐比东山好。苍生独未买，政坐功名扰。

汉庭求诸儒，慨想前辈少。不用叹周南，亟闻宣室召。
浣溪沙（武林送李似表）
张元干（宋代）

燕掠风樯款款飞。艳桃秾李闹长堤。骑鲸人去晓莺啼。

可意湖长留我住，断肠烟水送君归。三春不是别离时。
寄欧阳元老
吴则礼（宋代）

耿耿坐不寐，浩歌睇流云。
寒商动清夜，落木何纷纷。
幽闺纳华月，宴几停余薰。
聊复饮兰露，无因持寄君。
夜过谢池小酌戏继前韵示诸友
欧阳澈（宋代）

为忆莲娃夜叩门，恐缘芳草怨王孙。眉弯海峤初生月，鬓亸巫峰欲坠云。

金粟花残将委烬，香丝篆破不成文。朦胧月映人如玉，尔汝忘形共一樽。
句
富弼（宋代）

遗德被生民。
放萤寄正仲
舒岳祥（宋代）

残编百读过，年去放萤飞。
好带随身火，休争秉烛辉。
夜凉辞竹庋，风逆返书帏。
未是明经日，何人拾汝归。
挽吴都司乃翁卷
张弼（明代）

剑气横秋荡里坟，仪刑惊失老将军。临风莫洒潇湘泪，流咽前滩锁冻云。
吴江
杨士凝（清代）

丹枫飒飒下寒塘，财赋江东第一乡。谁唱吴歌醒客睡，半湖残月半船霜。
寄南斋诸君兼简牧之公远
毕仲游（宋代）

寄语生平友，暌违情若何。每斟樽内酒，常忆醉时歌。

大赋相如巧，新诗子建多。幸烦传数纸，且欲恣吟哦。
偈颂十首
释如净（宋代）

十二峰前上戏棚，那吒赤脱点天强。
屈烦鼓笛低头舞，弄丑真堪笑一场。
至梅堂次韵
张嵲（宋代）

牛衣不煖梦初回，声切严城角弄梅。旋理敝裘骖蹇足，披霜得个为公来。
雨花台
梁栋（宋代）

春中景物尚凄然，小立崇台古树边。
潮信不嫌城寂莫，山光似与客留连。
英雄马鬣无余地，气势龙蟠得几年。
眼底兴亡总闲事，不如有酒醉花前。
葛庵阻雪 其一
释居简（宋代）

城中倦酬接，小泊在同泾。竹已休教醉，梅方唤得醒。

山嫌时画俗，天满古壶青。怕有归来鹤，柴门夜不扃。
前调（送赵帅镇成都）
蔡戡（宋代）

拥节出闽峤，易镇上岷山。东西崄岨，分陕初不在荣观。痛念两崄未复，独作中流砥柱，屹若障狂澜。极目神京远，百万虎貔闲。

趁良时，摅豹略，勇声欢。风飞雷厉，威行逆虏胆生寒。汉寝周原如旧，一扫腥膻丑类，谈笑定三关。认取投机会，莫作等闲看。
归牧图
许及之（宋代）

爵禄不入心，牛肥了耕稼。绿阴生晚烟，归来两閒暇。
由刁园步至因胜求浴
吴则礼（宋代）

鸟声已迎一百五，野迳微行谁复嗔。
放饭要穿花底屐，捐书聊著头上巾。
老夫踽踽只白眼，烂蕊细细走青春。
凭伏石槽三昧水，浴兹从昔无垢人。
谢人惠油炭 其一
杨冠卿（宋代）

青藜照天禄，宝炬分金莲。荣遇不可期，膏火徒自煎。

檠短无馀辉，囊空无留钱。一灯假邻壁，三冬废尘编。

残膏许沾丐，继晷欣穷年。
悼鹤次蒋迪甫太史韵
律然（清代）

病久胎禽剩瘦形，朝来羽化竟冥冥。孤情望断林间影，秃笔书残石上铭。

苔径忽空新印迹，松巢忍见旧遗翎。高人从此添离索，哀怨还如失一丁。
竹山道中
张嵲（宋代）

青山忽断开平陆，鸡犬人烟太古风。
野老诛茅宁有意，一生身在翠微中。
送刘昱
李颀（唐代）

八月寒苇花，秋江浪头白。
北风吹五两，谁是浔阳客。
鸬鹚山头微雨晴，扬州郭里暮潮生。
行人夜宿金陵渚，试听沙边有雁声。
遐观亭
章宪（宋代）

吾慕陶靖节，处约而平宽。涉园自成趣，矫首复遐观。

我亦散游目，俛仰天地间。云烟自舒卷，湖岭相回环。

永与形役谢，岂有俗虑干。想像斜川游，千载乃相关。
冷泉亭
与恭（元代）

天竺雨花飞宝台，北山门对冷泉开。石擎老树无人识，时有黄猿抱子来。
与山巨源绝交书
嵇康（魏晋）

康白：足下昔称吾于颍川，吾常谓之知言。然经怪此意尚未熟谓于足下，何从便得之也？前年从河东还，显宗、阿都说足下议以吾自代，事虽不行，知足下故不知之。足下傍通，多可而少怪；吾直性狭中，多所不堪，偶与足下相知耳。闲闻足下迁，惕然不喜，恐足下羞庖人之独割，引尸祝以自助，手荐鸾刀，漫之膻腥，故具为足下陈其可否。

吾昔读书，得并介之人，或谓无之，今乃信其真有耳。性有所不堪，真不可强。今空语同知有达人无所不堪，外不殊俗，而内不失正，与一世同其波流，而悔吝不生耳。老子、庄周，吾之师也，亲居贱职；柳下惠、东方朔，达人也，安乎卑位，吾岂敢短之哉！又仲尼兼爱，不羞执鞭；子文无欲卿相，而三登令尹，是乃君子思济物之意也。所谓达能兼善而不渝，穷则自得而无闷。以此观之，故尧、舜之君世，许由之岩栖，子房之佐汉，接舆之行歌，其揆一也。仰瞻数君，可谓能遂其志者也。故君子百行，殊途而同致，循性而动，各附所安。故有处朝廷而不出，入山林而不返之论。且延陵高子臧之风，长卿慕相如之节，志气所托，不可夺也。吾每读尚子平、台孝威传，慨然慕之，想其为人。少加孤露，母兄见骄，不涉经学。性复疏懒，筋驽肉缓，头面常一月十五日不洗，不大闷痒，不能沐也。每常小便而忍不起，令胞中略转乃起耳。又纵逸来久，情意傲散，简与礼相背，懒与慢相成，而为侪类见宽，不攻其过。又读《庄》、《老》，重增其放，故使荣进之心日颓，任实之情转笃。此犹禽鹿，少见驯育，则服从教制；长而见羁，则狂顾顿缨，赴蹈汤火；虽饰以金镳，飨以嘉肴，愈思长林而志在丰草也。

阮嗣宗口不论人过，吾每师之而未能及；至性过人，与物无伤，唯饮酒过差耳。至为礼法之士所绳，疾之如仇，幸赖大将军保持之耳。吾不如嗣宗之资，而有慢弛之阙；又不识人情，暗于机宜；无万石之慎，而有好尽之累。久与事接，疵衅日兴，虽欲无患，其可得乎？又人伦有礼，朝廷有法，自惟至熟，有必不堪者七，甚不可者二：卧喜晚起，而当关呼之不置，一不堪也。抱琴行吟，弋钓草野，而吏卒守之，不得妄动，二不堪也。危坐一时，痹不得摇，性复多虱，把搔无已，而当裹以章服，揖拜上官，三不堪也。素不便书，又不喜作书，而人间多事，堆案盈机，不相酬答，则犯教伤义，欲自勉强，则不能久，四不堪也。不喜吊丧，而人道以此为重，已为未见恕者所怨，至欲见中伤者；虽瞿然自责，然性不可化，欲降心顺俗，则诡故不情，亦终不能获无咎无誉如此，五不堪也。不喜俗人，而当与之共事，或宾客盈坐，鸣声聒耳，嚣尘臭处，千变百伎，在人目前，六不堪也。心不耐烦，而官事鞅掌，机务缠其心，世故烦其虑，七不堪也。又每非汤、武而薄周、孔，在人间不止，此事会显，世教所不容，此甚不可一也。刚肠疾恶，轻肆直言，遇事便发，此甚不可二也。以促中小心之性，统此九患，不有外难，当有内病，宁可久处人间邪？又闻道士遗言，饵术黄精，令人久寿，意甚信之；游山泽，观鱼鸟，心甚乐之；一行作吏，此事便废，安能舍其所乐而从其所惧哉！

夫人之相知，贵识其天性，因而济之。禹不逼伯成子高，全其节也；仲尼不假盖于子夏，护其短也；近诸葛孔明不逼元直以入蜀，华子鱼不强幼安以卿相，此可谓能相终始，真相知者也。足下见直木不可以为轮，曲木不可以为桷，盖不欲枉其天才，令得其所也。故四民有业，各以得志为乐，唯达者为能通之，此足下度内耳。不可自见好章甫，强越人以文冕也；己嗜臭腐，养鸳雏以死鼠也。吾顷学养生之术，方外荣华，去滋味，游心于寂寞，以无为为贵。纵无九患，尚不顾足下所好者。又有心闷疾，顷转增笃，私意自试，不能堪其所不乐。自卜已审，若道尽途穷则已耳。足下无事冤之，令转于沟壑也。

吾新失母兄之欢，意常凄切。女年十三，男年八岁，未及成人，况复多病。顾此悢悢，如何可言！今但愿守陋巷，教养子孙，时与亲旧叙离阔，陈说平生，浊酒一杯，弹琴一曲，志愿毕矣。足下若嬲之不置，不过欲为官得人，以益时用耳。足下旧知吾潦倒粗疏，不切事情，自惟亦皆不如今日之贤能也。若以俗人皆喜荣华，独能离之，以此为快；此最近之，可得言耳。然使长才广度，无所不淹，而能不营，乃可贵耳。若吾多病困，欲离事自全，以保余年，此真所乏耳，岂可见黄门而称贞哉！若趣欲共登王途，期于相致，时为欢益，一旦迫之，必发狂疾。自非重怨，不至于此也。

野人有快炙背而美芹子者，欲献之至尊，虽有区区之意，亦已疏矣。愿足下勿似之。其意如此，既以解足下，并以为别。嵇康白。
诸公咏竹以笼竹和烟滴露梢为韵得滴字
郭印（宋代）

草木尽柔脆，夫君抱刚质。
孤标老更高，翠叶秋仍密。
伊余亦刚介，论交自畴昔。
相见眼终青，直谅盖多益。
夕阳映雪低，晓露和烟滴。
清修良起予，安可无一日。
柳条但柔姿，桃李从令色。
与君期岁寒，勿作春风客。
舞鹤四绝
岳珂（宋代）

临皋亭下翩{左韆去革辶右羽}客，缟袂玄裳忆旧游。
推户惘然寻不见，笛声犹认紫貂裘。
和乐天送客游岭南二十韵（次用本韵）
元稹（唐代）

我自离乡久，君那度岭频。一杯魂惨澹，万里路艰辛。

江馆连沙市，泷船泊水滨。骑田回北顾，铜柱指南邻。

大壑浮三岛，周天过五均。波心涌楼阁，规外布星辰。

狒狒穿筒格，猩猩置屐驯。贡兼蛟女绢，俗重语儿巾。

舶主腰藏宝，黄家砦起尘。歌钟排象背，炊爨上鱼身。

电白雷山接，旗红贼舰新。岛夷徐市种，庙觋赵佗神。

鸢跕方知瘴，蛇苏不待春。曙潮云斩斩，夜海火燐燐。

冠冕中华客，梯航异域臣。果然皮胜锦，吉了舌如人。

风黖秋茅叶，烟埋晓月轮。定应玄发变，焉用翠毛珍。

句漏沙须买，贪泉货莫亲。能传稚川术，何患隐之贫。
同诸公登慈恩寺塔
杜甫（唐代）

高标跨苍穹，烈风无时休。
自非旷士怀，登兹翻百忧。
方知象教力，足可追冥搜。
仰穿龙蛇窟，始出枝撑幽。
七星在北户，河汉声西流。
羲和鞭白日，少昊行清秋。
秦山忽破碎，泾渭不可求。
俯视但一气，焉能辨皇州。
回首叫虞舜，苍梧云正愁。
惜哉瑶池饮，日晏昆仑丘。
黄鹄去不息，哀鸣何所投。
君看随阳雁，各有稻粱谋。
红兰室同朱襄夜话
蕴端（清代）

闲谈消永夜，海底出冰轮。室暗镫花大，窗明树影真。

拥炉贪暖气，多病减精神。无酒娱诗室，深惭作主人。
和钱启新先生丽泽堂即事 其一
安希范（明代）

寒冲孤棹气方严，入座阳和顿觉添。谊重师资真聚萃，年忘少长各鸣谦。

乾坤欲发千秋秘，亥子先开七日占。自恨皋比参侍晚，从前妙义乞重拈。
壬午元日二首 其一
耶律楚材（元代）

西域风光换，东方音问疏。屠苏聊复饮，郁垒不须书。

旧岁昨宵尽，新年此日初。客中今十载，孀母信何如。
闻人说海北事有感
丘浚（明代）

四海平宁独乱离，转头巳是十年期。兽蹄旁午侵城郭，燕垒纵横傍树枝。

远客归来前路失，遗民假息故城危。荒郊白骨宵飞燐，风雨啾啾正怨谁。
山村即景 其一
弘历（清代）

兰衢侵晓点繁霜，马上羊裘尚觉凉。日出旋烘一谷暖，黄绵袄子遍田庄。
大堤
陆游（宋代）

日晚大堤行，莽然千里平。
天低垂旷野，风壮撼高城。
列肆居茶估，连营宿戍兵。
累累北门堠，泪尽望神京。
予数年不至城府丁巳火後今始见之
陆游（宋代）

陈迹关心已自悲，劫灰满眼更增欷。
山川壮丽昔无敌，城郭萧条今已非。
窣堵招提俱昨梦，祝融回禄尚余威。
故交减尽新知少，纵保桑榆谁与归？
圆石六题 其三 清辉亭
黄裳（宋代）

山色翠欲流，水光澄可照。二物偶相际，清风发微妙。

中有逍遥翁，寓意得欢笑。此道复何求，仁智姑自劭。
和沈和仲同胡少汲河朔道中
吕颐浩（唐代）

投分缘心合，相从与道俱。归途联宝勒，佳句握灵珠。

笑语调征赋，间关恤老孤。独怜抚字谬，本计自疏芜。
秋日遣怀
陆游（宋代）

晨几手作墨，午窗身磑茶：岂惟要小劳，亦以御百邪。
儿童不解此，倾心逐纷华。
君看如山祸，萌在一念差。
题钓台二绝句
杨万里（宋代）

同学书生已冕旒，未将换与一羊裘。
子云到老不晓事，不信人间有许由。
续丽人行
姜特立（宋代）

画师不作春风面，岂是玉容容易见。
动人正在阿堵中，妙处犹须著歌扇。
沉香亭边初睡起，{上髟下真}发珑忪薄梳理。
欠伸背面故作妍，半靥墙头出桃李。
画成众目争回顾，只欠孙娘折腰步。
似见人见愁杀人，始是人生肠断处。
愁肠易断可奈何，古往今来此恨多。
君不见李夫人，不肯回身年汉君。
又不见杨太真，拥行莫恋属车尘。
自古蛾眉多蠹国，玉颜画就还伤神。
居山乐
释文珦（宋代）

居山乐无涯，三径富松菊。
山体静吾心，山光悦吾目。
春来山蕨肥，秋后山田熟。
未必王侯家，有吾清净福。
三朡亭
邹浩（宋代）

结构安在哉，荒凉但郊薮。无言对斜阳，庐儿亦搔首。

唯馀旧时春，年年暗榆柳。弃置勿复论，兴衰古来有。
蝶恋花·暖雨晴风初破冻
李清照（宋代）

暖雨晴风初破冻，柳眼梅腮，已觉春心动。酒意诗情谁与共？泪融残粉花钿重。
乍试夹衫金缕缝，山枕斜欹，枕损钗头凤。独抱浓愁无好梦，夜阑犹剪灯花弄。
童丱须知 其三
史浩（宋代）

滹沱麦饭出匆匆，禁脔天厨未必丰。若使平安能念此，铏羹土塯古人同。
送皎然上人归山
李端（唐代）

适来世上岂缘名，适去人间岂为情。古寺山中几日到，

高松月下一僧行。云阴鸟道苔方合，雪映龙潭水更清。

法主欲归须有说，门人流泪厌浮生。
上元即事四首
程公许（宋代）

昭觉芙蕖万炬红，马蹄无处避香风。
胜游似梦难重省，最忆琼酥点缀工。
病中书怀二首
陈造（宋代）

促促浮生忽二毛，安心有法赖禅逃。
梦知二竖今相避，仇问三禅底许饕。
世路从今蜗两角，灯窗姑置兔千毫。
破颜细点功名录，只许渊明酒处高。
一舸
吴伟业（清代）

霸越亡吴计已行，论功何物赏倾城？
西施亦有弓藏惧，不独鸱夷变姓名。
桐树馆重题
白居易（唐代）

阶前下马时，梁上题诗处。惨澹病使君，萧疏老松树。

自嗟还自哂，又向杭州去。
颂古十九首 其十三
释法全（宋代）

七里滩头多蛤子，太阳一出口俱开。平生肝胆虽然露，狡鹘何曾逐臭来。
喜昼公寻山回相遇联句一首
皎然（唐代）

几年无此会，今日喜相从。 ——潘述

后夏仍多病，前书达几封。 ——皎然

水华迎暮雨，松吹引疏钟。 ——皎然

出谷随初月，寻僧说五峰。 ——潘述
东坡引·陇头梅半吐
袁去华（宋代）

陇头梅半吐。江南岁将暮。闲窗尽日将愁度。黄昏愁更苦。
归期望断，双鱼尺素。念嘶骑、今到何处。残灯背壁三更鼓。斜风吹细雨。
用昌甫寄晁于潜诗韵寄之 其三
韩淲（宋代）

新凉吹到数行书，香入岩花麝不如。知我京华老无力，满壶清酒载勤渠。
凤翔府行军送程使君赴成州
岑参（唐代）

程侯新出守，好日发行军。拜命时人羡，能官圣主闻。

江楼黑塞雨，山郭冷秋云。竹马诸童子，朝朝待使君。
送照上人归蜀
释法薰（宋代）

我堕南来鬓已衰，汝今何得悔来迟。
乌藤{左足右孛}跳还归那，佛祖从教不展眉。
送丁秀才侍竹之邕州
张耒（宋代）

五岭天南极，扁舟到几时。
山川故国远，猿鸟异乡悲。
书史传家旧，功名及壮期。
相携有佳客，莫负锦囊时。
彰化八景
秦士望（清代）

如眉似月水波平，傍水逢秋月色明。影坠澄潭蟾不老，香飘仙桂兔长生。

地偏良夜多鸥宿，天远长空少雁鸣。扑面红尘聊借鉴，双眸万里一心清。
感怀
李之世（明代）

孤松生绝壑，萝生松树巅。严风摧松枝，茑萝安得完。

如何相郁抱，中道忽弃捐。行行白日暮，驱马度高原。
送妓入道
段天祐（元代）

歌舞当今第一流，洗妆拭面别青楼。便随南岳夫人去，不为苏州刺史留。

璚馆月明箫凤下，绮窗云散镜鸾收。却嫌痴绝浔阳妇，嫁得商人已白头。
游武夷山山左有玉女峰甚峻山下有九曲溪
王缜（明代）

薄暮到名山，山晴似放颜。白云依洞宿，明月伴人闲。

石立孤高节，溪流九转丹。欲寻真乐处，谁解此玄关。
菊轩吟为刘君章作
仇远（元代）

大江秋风高，红叶纷满地。
采采黄金华，专此秋富贵。
主翁庭宇静，霜日自清媚。
岂不怀渊明，异榻同梦寐。
春融桃李门，一粲开落易。
愿言坚晚节，香淡有真意。
平生观物心，饮水知秋味。
敢问楚人醒，何如晋人醉。
贺新郎（西湖）
刘德秀（宋代）

雨沐秋容薄。莹湖光、琉璃千顷，浪平如削。步绕湖边佳绝处，时涌琼楼珠阁。记一一、经行皆昨。十万人家空翠里，借姮娥、玉鉴相依约。卷雾箔，飞烟幕。

天机云锦才收却。放芙蓉、岸花十里，翠红成幄。向晚买舟撑月去，笑引银汉共酌。醉欲起、骑鲸碧落。试唤坡仙哦妙句，问淡妆、此夕如何著。只云月，是梳掠。
建炎己酉十二月五日避乱鸽湖山十绝句 其十
王庭圭（宋代）

伟岸棱棱似立朝，巍峨冠剑想风标。可怜有貌无肝胆，何用昂然近紫霄。
送王昌龄
李颀（唐代）

漕水东去远，送君多暮情。
淹留野寺出，向背孤山明。
前望数千里，中无蒲稗生。
夕阳满舟楫，但爱微波清。
举酒林月上，解衣沙鸟鸣。
夜来莲花界，梦里金陵城。
叹息此离别，悠悠江海行。
题西溪无相院
张先（宋代）

积水涵虚上下清，几家门静岸痕平。
浮萍破处见山影，小艇归时闻草声。
入郭僧寻尘里去，过桥人似鉴中行。
已凭暂雨添秋色，莫放修芦碍月生。
浈阳峡
吴维彰（清代）

云端悬双崖，鬼斧劈剑阁。韶州雄峡江，天险此开凿。

飞牵何迢遥，百丈下无泊。仰穿梯磴牢，俯觉坤轴弱。

山风虎毛腥，野果猿臂落。行人惨不欢，绝壁孤影著。

浈流向轰腾，合凑险较恶。龙头高昂藏，鳖背奋磅礴。

往往争回澜，千篙一石搏。生非轻江潭，性命骇穷薄。

山童歌牯牛，出峡如梦觉。
题苏若兰回文锦诗图
黄庭坚（宋代）

千诗织就回文锦，如此阳台暮雨何。
亦有英灵苏蕙手，只无悔过窦连波。
送范侍郎帅庆州得以字
彭汝砺（宋代）

池水日夜流，日行无停轨。人生长道路，扰扰还如此。

莫辞饮我酒，酒尽君且起。赠君双宝剑，有言惭近俚。

圣人之于物，爱视犹赤子。顾复愁不至，不知分此尔。

谁欤较寻尺，竟未知所以。夷外当反内，刮毛须及里。

边陲今无事，自可缓带理。愿君宏远业，赫赫光祖祢。
桑梓图为左布政徐本赋
孙蕡（明代）

君侯早岁逢间关，声名出镇三楚间。江湘霖雨起诸葛，环堵苍生思谢安。

忧时两鬓飒犹绿，捧日孤衷明独丹。笑挥霜箑向戎垒，倒挽银汉清八寰。

功成入奏麒麟殿，中外好官扬历遍。才华已羡冠西曹，丰采还来照方面。

荔枝香凝粉署戟，桄榔影入薇垣甸。凭高作赋羡才华，拄笏看山忆乡县。

乡县迢迢路几千，齐安远在长江边。石牛青嶂接巴蜀，螺湖绿水通湘沅。

鸥飞竹楼笑傲吏，鹤过赤壁怀诗仙。回廊忽披生色画，一幅鹅湖万金价。

书屋斜连洛浦阴，渔船暝泊临皋下。天低故垄锁松柏，秋入平田熟禾稼。

征帆去住却无情，王事鞅掌何由暇。皇恩诏锡许归荣，稚子牵衣父老迎。

更植社莲招惠远，添栽径菊学渊明。香醪再泼新醅白，断绮重寻旧谱声。

匡济老臣心未减，却从江国望神京。
寄题甘露寺文岳上人环翠阁
强至（宋代）

铁瓮城边古道场，近来人说赞公房。
江盘北固山形转，云抱南朝树色苍。
世外青鸳谁结构，坐间紫鸽自回翔。
十年滞客空吟想，未识诸天在上方。
晚度天山有怀京邑
骆宾王（唐代）

忽上天山路，依然想物华。
云疑上苑叶，雪似御沟花。
行叹戎麾远，坐怜衣带赊。
交河浮绝塞，弱水浸流沙。
旅思徒漂梗，归期未及瓜。
宁知心断绝，夜夜泣胡笳。
再用前韵述怀并简诸友
王十朋（宋代）

太白徉狂喜杯酒，元龙豪气耻求亩。挥毫烂吐风月篇，济世高谈霸王口。

古人可作谁与归，白也吾师登可友。万言窗下杯水冷，百尺楼头鼻声吼。

丈夫未遇聊尔耳，肯向权门思炙手。净扫一室安吾贫，昼阅诗书夜星斗。

休论生天与作佛，灵运甘居丈人后。吾侪慎分慕富贵，鸣鼓定须攻冉有。

但愿相从文字乐，交情合向穷中厚。倚看前席坐间人，平步登瀛参二九。
琴曲歌辞 飞龙引二首 其一
李白（唐代）

黄帝铸鼎于荆山，鍊丹砂。丹砂成黄金，骑龙飞上太清家。

云愁成思令人嗟，宫中綵女颜如花。飘然挥手凌紫霞，从风纵体登銮车。

登銮车，侍轩辕。遨游青天中，其乐不可言。
爱山堂七绝句 其四
徐鹿卿（宋代）

比屋桑麻三月雨，夹溪桃李四时春。谁欤幻出山前景，指似堂中觅句人。
月夜望西山和王子寿
李杭（清代）

清秋纵远目，微阴暧林郊。晚来气澄霁，始觉天宇高。

凉月空际生，闲云亦飘摇。城端见西山，秀色横嶕峣。

岩巘尚未蹑，松桂久见招。虽非山中人，心旷理自超。

真赏信多佳，物役焉足劳。缅然想俦匹，登临发长谣。
丙寅闻边报
董应举（明代）

出山已办沙场骨，今日生还亦主恩。
忽报辽阳飞骑近，白头垂泣向江门。
题华盖仙山院默斋
释法具（宋代）

道人挂口苍烟里，万象无声忽转雷。老去不知尘世事，东风又上屋头梅。
虞美人（宿龟山夜登秋汉亭）
王以宁（宋代）

归来峰下霜如水。明月三千里。幽人独立瞰长淮。谁棹扁舟一叶、趁潮来。

洞庭湖上银涛观。忆我烟蓑伴。此身天地一浮萍。去国十年华发、欲星星。
赵季茂通判惠诗走笔奉和十篇
岳珂（宋代）

天巧与天宜，雕锼焉用诗。
冥鸿吾自爱，隐豹彼何知。
牧笛方堪听，胡笳不奈吹。
伤时烛之武，老矣不能为。
送伯华醉归不寐又用韵杂言二首
廖行之（宋代）

十幅风蒲下碧川，别怕何惜醉金船。
娄公正遣江流稳，庾老宁辜月影娟。
善世如君皆夙望，泽民应我愧前贤。
荣华莫美城南杜，早晚还亲尺五天。
陪考功王员外城东池亭宴
钱起（唐代）

无双锦帐郎，绝境有林塘。
鹤静疏群羽，蓬开失众芳。
晴山看不厌，流水趣何长。
日晚催归骑，钟声下夕阳。
自中山别陈子良会之无极作
皇甫汸（明代）

闭户理案牍，尊酒日慇勤。出郊览物色，桃李花缤纷。

游子感行览，因君念离群。况起嘤鸣鸟，怅然不可闻。

回首中山道，伤心隔暮云。
徐灵渊挽词
叶适（宋代）

自卜西南宅，始闻幽赏多。
山供映门树，水献卷帘荷。
近局棋频赌，邻篘酒屡歌，
谁云秘此乐，抛掷与流梭。
拜总持尼祖塔
释居简（宋代）

平生自爱黄金膝，肯屈榛芜草棘深。弗似灌溪闲上座，尼坛再展不同心。
宿松江驿却寄苏州一二同志（一作宿望亭驿寄苏州同游）
许浑（唐代）

候馆人稀夜自长，姑苏台远树苍苍。江湖潮落高楼迥，

河汉秋苍广簟凉。月转碧梧移鹊影，露低红叶湿萤光。

西园诗侣应多思，莫醉笙歌掩画堂。
次韵潘天英自感
于石（宋代）

处士柴桑屋，将军细柳营。
穷通观世变，离合见人情。
花不求春艳，器当思晚成。
窝中足安乐，何必传无名。
咏亡有禅师山齐养猕猴
释智圆（宋代）

闲庭树树菓垂霜，听法犹怜入草堂。
异类岂能知礼节，每来相对坐禅床。
柳梢青（孙园赏牡丹）
吴泳（宋代）

元九不回，胡三不问，花说与谁。赖得东皇，调停春住，句管花飞。

庭前密打红围。想孙子、兵来出奇。似恁丰神，谁人刚道，色比明妃。
赠别何邕
杜甫（唐代）

生死论交地，何由见一人。悲君随燕雀，薄宦走风尘。

绵谷元通汉，沱江不向秦。五陵花满眼，传语故乡春。
近清明二首 其一
张耒（宋代）

斜日去不驻，好风来有情。江城过风雨，花木近清明。

水树閒照影，山禽时引声。吾年行老矣，淹泊蹇何成。
郊庙歌辞。周宗庙乐舞辞。咸顺
佚名（唐代）

万舞咸列，三阶克清。贯珠一倡，击石九成。

盈觞虽酌，灵坐无形。永怀我祖，达其孝诚。
星堕
沈周（明代）

惟己酉十月，五日立冬始。
鸡后涉黎明，寤者稍稍起。
有星流西北，而从东南止。
其大如车轮，蓬然曳长尾。
撒星更抛焰，遗落相蕊蕊。
其光白中黄，烛地以昼比。
行旅尽惊仆，吠犬鸣鹜雉。
堕地如炮声，引响久未已。
床闼皆簸撼，约闻三百里。
七月尝示异，不意复有此。
瞥过视莫谛，堕处曷究拟。
至地当有化，其形当何似。
其堕当何曜，其罚当何理。
窃谓经与纬，堕一天缺纪。
无乃金火余，其气互合耳。
余衍固非正，谪罚自有旨。
灾祥付茫茫，不敢扣太史。
和张君玉与史乔年
王质（宋代）

弩矢先驱导绣衣，芙蓉倒影动旌旗。行归容与螭头陛，且去摩挲岘首碑。

吴帝城边逢此日，越王楼上忆他时。相烦问讯隆中陌，尚有当年草木知。
读张彦明饮酒赋诗唱酬次韵归之
孙觌（宋代）

满酌黄垆万户春，倒披紫绮八仙人。句中得妙陶元亮，酒里知名贺季真。

九酝调成花上露，一丸爊出鼎中银。老来不办追强对，分我馀光幸借邻。
寄陈黄岩
释居简（宋代）

梅霖才自歇𩃎𩃱，又复油然注上河。水绕百畦虽喜足，雨当六月不嫌多。

甑虽未及炊先种，头已先低粒晚禾。岁事莫于田祖卜，只于堂下听弦歌。
南江可家
楼钥（宋代）

南江舟檝饱经行，桥外人家最可人。
賸种寒杉映修竹，快沽村可趁鲜鳞。
潮痕落草橹声动，日脚衔山凉意新。
酷爱老樟横卧处，他时来此坐垂纶。
早行
郭良（唐代）

早行星尚在，数里未天明。不辨云林色，空闻风水声。

月从山上落，河入斗间横。渐至重门外，依稀见洛城。
僧请释金刚经卒轴
释德洪（宋代）

杵形中实两头虚，法喻初中后善俱。九类众生同寂静，四重我善顿消除。

人天但仰悬河辩，蚊蚋难藏烈焰殊。悟了更须防老汉，紫罗帐里撒真珠。
寄题壶山诸景十首有引 其三 鳌峰驾海
卢龙云（明代）

奇峰巀嶪驾洪涛，何必三山并戴鳌。海若固应怜负重，化来此地转孤高。
赠顾行人抱桐先生
毕沅（清代）

精力平生尽典坟，眼中余子日纷纷。占星绝学推灵宪，解字真源衍《说文》。

载酒花溪双屐雨，摊书松阁半床云。吟坛簪盍无同辈，每话前游感离群。
霜叶飞
严绳孙（清代）

故乡他日。丹枫路、草堂斜转山麓。绕篱清涧断桥东，尽日汲寒玉。

正欹枕、矮窗晴旭。山厨扫叶晨炊熟。醉卯酒如泥，把插架陈编，卷了不遣侵目。

岂少摈落江山，芦人渔子，容易伴我幽独。为探梅信爱冲风，挂蒲帆十幅。

要游倦、归来新浴。樵青扶醉移红烛。待先生如此去，四十三年，问他陵谷。
贺新郎
刘过（宋代）

水浴芙蓉净。护浓香、迟开半敛，靓妆临镜。长忆耶溪薰风里，年少红颜照映。夜露冷、酒随香醒。回首当时同舟侣，为相思、怕折琼瑶柄。千万缕，意难罄。

玻璃三万六千顷。洗精神、尘埃尽绝，敻然端整。浪蕊年来都慵问，爱此浓情淡性。待移种、灵根玉井。太一真人今何在，取高花、十丈供烟艇。来伴我，泛清影。
成都踰旬阴冷深冬时节借馆超悟得子敬德夫二兄相晤语差慰寂寥
程公许（宋代）

屯阴不动紫金盘，三月凄风横作寒。待旦重衾才得暖，感时对作祇长叹。

黑云何日三舍避，黄道中天万目看。不有对床清夜语，客怀何以解忧端。
成都
汪元量（宋代）

锦城满目是烟花，处处红楼卖酒家。
坐看浮云横玉垒，行观流酒盪金沙。
巴童栈道骑高马，蜀卒城门射老鸦。
见说近来多咨跖，夜深战鼓不停挝。
残春漫书
于谦（明代）

借问春归何处所，天涯芳草路茫茫。杨花不解留春住，空逐东风上下狂。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其四
符锡（明代）

质扑始兴郡，尚遗文献风。版图秦塞阁，韶奏舜台空。

二水城中启，千峰剑外雄。壮观聊纪实，得句不求工。
毛子晋斋中读吴匏庵手钞宋谢翱西台恸哭记
吴伟业（清代）

扁舟访奇书，夜月南湖宿。主人开东轩，磊落三万轴。

别庋加收藏，前贤矜手录。北堂学士钞，南宋遗民牍。

言过富春渚，登望文山哭。子陵留高台，西面沧江绿。

妇翁为神仙，天子共游学。携家就赤城，高举凌黄鹄。

尚笑君房痴，宁甘子云辱。七里溪光清，千仞松风谡。

庐陵赴急难，幕府从羁仆。运去须武侯，君存即文叔。

臣心誓勿谖，汉祚忧难复。昆阳大雨风，虎豹如猬缩。

诡谲滹沱冰，仓卒芜亭粥。所以恢黄图，无乃资赤伏。

即今钱塘潮，莫救崖山麓。空坑战士尽，柴市孤臣戮。

一死之靡它，百身其奚赎。龚生夭天年，翟公湛家族。

会稽处士星，求死得亦足。安能期故人，共卧容加腹。

巢许而萧曹，遭遇全高躅。文山竟以殉，赵社终为屋。

海上悲田横，国中痛王蠋。门人《蒿里》歌，故吏《平陵》曲。

彼存君臣义，此制朋友服。相国诚知人，举事何颠蹙。

丈夫失时命，无以辞碌碌。看君书一编，俾我愁千斛。

禹绩荒烟霞，越台走麋鹿。不图叠山传，再向严滩续。

配食从方干，丰碑继梅福。主人更命酒，哀吟同击筑。

四坐皆涕零，霜风激群木。嗟乎诚义士，已矣不忍读。
筠庵晚睡三首
杨万里（宋代）

一户元无白板遮，两窗新染藕丝纱。
竹床品字排三只，睡杀山风醉杀霞。
次韵蒋颖叔同游南屏见惠长篇
苏颂（宋代）

青山横莽苍，万石出南麓。
古刹表耆阇，高声耸群玉。
居惟择冈峦，近靡数松竹。
郡郭路非遥，游人舂不宿。
陟巘极跻攀，循崖劳伛伏。
架筒引流泉，跨岭构重屋。
讲座据妙峰，禅堂对枯木。
幽寻难屡期，将往谁能独。
偶逢霜台客，暂驻骢马足。
联步访丛林，终朝走郊牧。
相期方外游，顿忘河上曲。
夷路喜君腾，高阁惭予束。
更听名理言，俯惬中心欲。
况已证真常，讵止齐宠辱，
愿言挹清风，可用警浮俗。
野兴二首 其一
陆游（宋代）

扫尽红尘闭是非，舍傍好在旧苔矶。壶中春色松肪酒，江上秋风槲叶衣。

一片共知云偶出，千年谁识鹤重归。勿言野外无供给，雪后连山药草肥。
中和乐九章。歌诸王第七
卢照邻（唐代）

星陈帝子，岳列天孙。义光带砺，象著乾坤。

我有明德，利建攸存。象以茅社，锡以牺尊。

藩屏王室，翼亮尧门。八才两献，夫何足论。
次韵文潜立春日三绝句
黄庭坚（宋代）

江山也似随春动，花柳真成触眼新。
清浊尽须归瓮蚁，吉凶更莫问波臣。
塞上曲五首 其四
梅文明（清代）

闺梦感千春，封侯骨已尘。笳悲出塞曲，石化望夫身。

属国终逃汉，长城痛筑秦。至今阴岭雪，犹照远征人。
杂兴 其十
邱云霄（明代）

去日不复返，屈蠖时以伸。大道久湮晦，世路何风尘。

人生期百年，谁曾赏百春。胡为苦形役，浩荡劳吾真。
久不得家书
杨时（宋代）

鴥彼晨风飞，日暮归郁林。
游子尚何得，但寄千里心。
庭闱斑白亲，忆念我亦深。
云何彼无耗，徒役梦寐寻。
有如在空谷，岁久想足音。
竹篇一行书，贵可抵万金。
踟蹰步前庭，复坐口欲暗。
泪堕不自知，便觉盈衣襟。
人生本无待，岂受外物侵。
归当卧牛衣，竹箨横荆簪。
喜范茂明至
赵公豫（宋代）

兰陵江下富春连，三色桃花色泽鲜。夜雨忽然添尺涨，晓寒犹可著重绵。

轻囊括尽烟霞趣，逸兴吟成风月篇。太息尘氛京雒客，谁能潇洒得安禅。
临江仙·□□□□□□□
吕希纯（宋代）

□□□□□□□，□□□□□□。莫交闲虑到心头。有来忧不得，无後不须忧。□□□□□□□，□□□□□□。万般希望不如休。无来求不得，有後不须求。
挽郁谦德处士 其一
成廷圭（元代）

身阅升平近九旬，至今谦德动朝绅。眼前耆旧无多传，乱后交朝复几人。

龙顾青山开宅舍，鹤归华表离风尘。荒原来见兵麾息，相从灵车泪满巾。
出塞
于谦（明代）

健儿马上吹边笳，旌旗五色如云霞。紫髯将军挂金印，意气平吞瓦剌家。

瓦剌蕃人手弓矢，敢向边疆挠赤子。云屯雨散去复来，大荒落日风尘起。

将军出塞整戎行，十万戈矛映雪霜。左将才看收部落，前军又报缚戎王。

羽书捷奏上神州，喜动天颜宠数优。不愿千金万户侯，凯歌但愿蚤回头。
送友人之武林
姚广孝（明代）

我住城西寺，君归湖上山。马声知驿路，树色认乡关。

远戍霜鸿惨，荒汀雪鹭閒。自怜堤畔柳，愁绪不禁攀。
奉酬重送归山
丘丹（唐代）

卖药有时至，自知来往疏。遽辞池上酌，新得山中书。

步出芙蓉府，归乘觳觫车。猥蒙招隐作，岂愧班生庐。
兰溪解舟四首
杨万里（宋代）

两岸千千万万峰，看来冷白复寒红。
人言雪岭非银岭，三日晴光晒不融。
金山 其二
释居简（宋代）

不占南徐地，遥分北固天。削琼标巨浸，坚壁下长川。

城柝偏遥夜，淮烽直近壖。建炎天子圣，翠辇到层颠。
和陈中川秋燕东关寺
陆深（明代）

太原城畔东关寺，合让元龙独倚楼。回首风烟成隔岁，当时游赏正高秋。

黄花破帽寒犹恋，紫塞浮云晚更稠。今夜灯前闻古调，三巴最苦若为酬。
古意
王寿椿（清代）

郎如江上船，乘流不回顾。妾心江上水，婉转随船去。
咏八仙 吹箫
韦骧（宋代）

内乐本无声，吹箫且任情。于兹代长啸，自是一般清。
减字木兰花（寄车秀卿）
张炎（宋代）

锁香亭榭。花艳烘春曾卜夜。空想芳游。不到秋凉不信愁。

酒迟想缓。月色平分窗一半。谁伴孤吟。手擘黄花碎却心。
自咏二首
祖无择（宋代）

松下门开入翠微，草香花气袭春衣。
山中深僻无人到，自有閒云共鹤飞。
赠泽庠赵广文三首 其三
薛瑄（明代）

登科输子只三筹，梁苑当年一样秋。往日已曾倾盖语，今朝何必典衣留。

瓶添𨤍醁频斟酌，唾落珠玑迭唱酬。咫尺关河隔南北，晋山明月下中州。
次韵刍父上巳日同游朱园四首
苏泂（宋代）

野水青山非昔祠，奠觞那得计醇醨。
抛梁有咏谁其续，除却灵均世不知。
过方山驿
李复（宋代）

惊尘拂面三千里，走马东西不识春。
忽见长堤新柳色，一时聊慰倦行人。
奉符县北二十里林家庄马铺壁间有草书数行半
张耒（宋代）

龙蛇半灭亭间字，泉壤长埋地下身。
从此世间无玉树，故人三叹泪沾襟。
谢徐德夫右司和御制赐诗
郑清之（宋代）

直道何曾较尺寻，昔贤垂范到斯今。
皋谟勉勉歌元首，说诲言言沃朕心。
幸遇千龄开圣治，顷尘三事愧宵箴。
奎文衣被真难报，盥诵新诗爱助深。
对猎
宋祁（宋代）

黄山横骛晓成围，后骑萧萧万弩随。当路豺狼宜一发，不须回首问狐狸。
以湖州酥秀州木犀面油太和石本观音像送莫万安三首 其三
赵蕃（宋代）

涪翁昔作白下宰，遗墨到今多雁书。尽说补陀存相好，更传雷火护持馀。
金陵八咏和湛宗伯 其二 观音岩
顾璘（明代）

江横北郭水浮天，拔起灵岩紫翠悬。夜向空冥歌海唱，鱼龙掀舞佛楼前。
春贴子词·皇太后阁六首
司马光（宋代）

钗上花开海燕飞，红缯翦萼蜡粘枝。
风前飘荡参羞羽，还似瑶箱呈瑞时。
颂证道歌·证道歌
释印肃（宋代）

证实相，无人法，
不用尺刀并寸甲。魔军尽总证菩提，
大地须弥一芥纳。
拟古 其三
宋书升（清代）

昔有希夷子，结宇峨嵋颠。未能甘寂寞，谈笑落人间。

携有琴在手，星辰罗轸端。此琴非凡乐，中有太平弦。

一鼓神人洽，再奏四夷安。众人多嫉忌，掣肘不能弹。

抱琴归故庐，中夜坐长叹。
送陈子高
陆文圭（元代）

棱棱玉壶冰，莹洁绝纤罅。无人手自将，寘之霜台下。

海东闻鹤唳，清思方在野。迟明有公事，匆匆催上马。
献可造朝
葛绍体（宋代）

步步青云肯忆家，西湖春讯到梅花。
除书一纸飞来日，柳色莺声满后衙。
次韵王德夫晚晴郊行之作
郭印（宋代）

天含愁思雨冥冥，晚色云销万里青。
几点沙鸥临水镜，数重烟树簇山屏。
雅闻樵采能谈道，欲耦锄耰更问经。
藜杖芒鞋先有约，相从避世免深刑。
予登骊山而想唐人宫室之盛惟馀故迹于淡烟残照之间而已且终南太华若相竞秀者是亦关中之胜槩也因作诗以写情云
朱诚泳（明代）

骊山名胜古来闻，丘垤纷纷夐莫群。老鹤瞑投孤嶂月，蛰龙晴吐半岩云。

崔嵬直与终南并，葱茜疑从太华分。我欲凭高凌绝顶，鲁戈须倩挽馀曛。
秋日杂感二首 其一
叶舒崇（清代）

把酒高歌《行路难》，每从日下望长安。霜侵黄菊人俱瘦，露下红兰梦亦寒。

海内友朋惭命驾，异乡兄弟劝加餐。不堪白眼伤时客，犹是逢人效鼠肝。
丁参戎邀游明山六祖寺
江源（明代）

会昌河北明山清，一方之镇储精英。青苍峻峭插霄汉，无乃天造地设成。

上有千林乔木之蓊郁，下有六祖禅室之峥嵘。寒泉瀑布几千尺，奔流入涧归沧溟。

登高胡不振我衣，临清胡不濯我缨。元戎邀我此游赏，况值公暇兼升平。

主宾联辔惬心赏，四美具兮二难并。元戎韬略更文雅，执手相看如故情。

剑亦不须按，盖亦不用倾。酌我金陵琥珀之美酒，荐我太官适口之羊羹。

食我东南水陆之嘉果，饭我冬春玉粒之香粳。投壶百罚不辞醉，抚掌一叹俱忘形。

我日既云迈，而月亦斯征。相逢不一醉，徒叹三闾醒。

明朝揖君与君别，观风又向桃江行。
颂证道歌·证道歌
释印肃（宋代）

我闻恰似饮甘露，非自非他谁作做。
累生未了此真身，致使同他入梦户。
可举长老退休于西山庵赋西山好以送之
陈著（宋代）

西山好，西山好，天开画阁胜蓬岛。千峰尽头地脉舒，万顷如掌湖光抱。

清风佳月自时节，暖翠晴岚互昏晓。逢人大观夙契心，小筑数閒谋退老。

欲归去来不由身，妙庄严域须手了。平平稳稳经理去，纤纤悉悉工夫到。

栋宇峥嵘巾笠凑，钟鼓震撼钵盂饱。今日何日满十分，是空非空归一笑。

于戏分付善舞人，曳锡逍遥忙劫表。老鹤飞迎出山深，驯龙拜伏候门早。

便应管领古烟霞，何妨评论閒花草。樵歌渔唱如梵呗，茶约诗盟足吟啸。

淡中滋味苦亦甜，静处风光安是宝。顾我门户虽不同，如此林泉均所好。

霜松雪柏梦相知，布袜青鞋嗟已耄。西山好，西山好，世閒何处不是邯郸道。
江楼作
张乔（唐代）

凭槛见天涯，非秋亦可悲。晚天帆去疾，春雪燕来迟。

山水分乡县，干戈足别离。南人废耕织，早晚罢王师。
谭胜仲挽词二首 其一
张纲（宋代）

词伯风骚旧，公朝宿望存。郎官宁出宰，廷尉亟平反。

梦断天衢远，愁连野树昏。祗应阴德茂，兰玉照于门。
瑞岩夜闻声有感
李端民（宋代）

苍宫环合碧崔嵬，风动空山隐转雷。逸响已随天籁发，馀音犹和玉琴哀。

夜阑谁辨龙蛇势，岁久俱为栋柱材。拟欲寻声问卢老，耳根清净了无猜。
谢王大夫奏表
方干（唐代）

非唯言下变荣衰，大海可倾山可移。如剖夜光归暗室，

似驱春可入寒枝。死灰到底翻腾焰，朽骨随头却长肥。

便杀微躬复何益，生成恩重报无期。
永
王安石（宋代）

岁暮青条已见梅，馀花次第相争开。淮南无此山林胜，作意春风更一来。
感怀再叠董研樵观察集杜祠韵
袁保恒（清代）

官拙长羁旅，愁多转信天。救时无上策，当路易为贤。

未靖三边寇，仍输九府泉。长吟惟抱膝，如镜对秦川。
第六十九洛浦藏教颂
释义青（宋代）

毕钵岩花晓带春，香风时结鹫峰层。须知玉像瓶中塔，别有辉天鉴地灯。
好事近·春事恰平分
刘仙伦（宋代）

春事恰平分，南极夜来星瑞。闻道都曹初度，拥万红千翠。长才杰出应时须，一郡赖纲纪。看即诏还入觐，上鸳行班里。
分咏京师古迹得明成祖华严经大钟
周起渭（清代）

鸿沟不割新亭毁，南兵百万刲羊豕。九江夜盗鱼钥行，金川门开鼓声死。

袈裟瓶钵嗣皇髡，忠臣十族飘冤魂。高皇钟虡幸无恙，不归异姓归宗藩。

九鼎迁移太仓卒，燕山峨峨建宫阙。销锋铸锯一钟成，要比铜人高突兀。

当年杀戮成丘墟，凭仗佛力相忏除。《金刚》《华严》八十卷，蒲牢腹背分明书。

一字忏除一冤命，字少冤多除不竟。钟声夜发老狐鸣，头戴髑髅暗中听。

祇今事往三百年，零落草棘依荒烟。红墙碧瓦半销毁，道傍翁仲行人怜。

忆昔索铜山海竭，悬钟十丈龙头楔。铭勋不纪道衍功，衅涂即用齐黄血。

沈生字体平不颇，银钩铁画星骈罗。宁知青史但一字，比较钟鼎尤难磨。

骨肉相残悲已事，憾留此钟阅三世。乐安州外见俘王，南城宫中伴幽帝。

此时老佛西南行，荒陬一卷《楞严经》。归葬西山不封树，到今谈者泪纵横。

金石寿长人不能，弹指千年多废兴。君不见米脂贼来箭如雨，原庙编钟散无主。

万岁山头悲尺组，帝子王孙无处所，血溅长陵一抔土。
题鹤鸣亭
辛弃疾（宋代）

种竹栽花猝未休，乐天知命且无忧。
百年自运非人力，万事从今与鹤谋。
用力何如巧作凑，封侯原自曲如钩。
请看鱼鸟飞潜处，更有鸡虫得失不。
哭李大元镇二首
秦镐（明代）

不忍重过旧竹扉，寒花满眼泪双挥。
只疑被酒酲难起，却似游双宦未归。
落月仪容犹仿佛，回风笑语尚依稀。
如何甫及经年别，酒社诗坛事事违。¤
奉陪原甫泛汝水作
江休复（宋代）

汝颖日滔滔，巢由绝世高。
风流虽缅邈，舟楫共游遨。
雉堞萦回远，山川应接劳。
幸陪觞咏水，旌旌驻兰皋。
谢惠茶
吴中复（宋代）

我闻蒙山之巅多秀岭，烟岩抱合五峰顶。
岷峨气象压西垂，恶草不生生菽茗。
陈州献瑞麦图奉诏作
宋庠（宋代）

尧壤环中甸，周麰冠百昌。
时均十雨润，天报两歧祥。
善气滋繁粒，薰风拥翠芒。
初疑禾异畝，更觉黍非香。
献状宸襟悦，披图国颂飏。
史臣谁汗简，休应谱斯箱。
方丈壁读胡邦衡书草
王遂（宋代）

僧房高揭谏和书，知是高人意不虚。
我亦今年三十七，闭门畏祸独何如。
移居转运宇别小栏花木
蔡襄（宋代）

三年对小栏，花蘤见颜色。
红薇开已久，春风长先得。
素馨出南开，万里来商舶。
团团末利丛，繁香暑中拆。
余畦十数种，亦自尚风格。
念尔幽芳性，乞致多手植。
瑶草固微生，栽培子岂德。
别去重来看，犹使中情恻。
兵乱后自嬄杂诗 其七
吕本中（宋代）

将士承恩泽，临危勿择安。牛衣寒卧易，马革裹尸难。

破虏陈奇计，策勋超达官。兜鍪未可忽，从古出貂冠。
送流人
张籍（唐代）

独向长城北，黄云暗塞天。流名属边将，旧业作公田。

拥雪添军垒，收冰当井泉。知君住应老，须记别乡年。
送巢县梅主簿
宋庠（宋代）

吴邑神仙系，梁台英俊游。
官从鸾棘试，材俟蚁封求。
堂桂叨联籍，陔兰庆奉羞。
行行离恨苦，淮月一弦秋。
赠江西周大夫（一作赠周太史）
陈陶（唐代）

否极生大贤，九元降灵气。独立正始风，蔚然中兴瑞。

渊伦照三古，磊落涵泾渭。真貌月悬秋，雄词雷出地。

具瞻先皇宠，欲践东华贵。咫尺时不来，千秋鼎湖泪。

因分三辅职，进领南平位。报政黄霸惭，提兵吕蒙醉。

岁星临斗牛，水国嘉祥至。不独苍生苏，仍兼六驺喜。

恭闻庙堂略，欲断匈奴臂。刬释自宸衷，平戍在连帅。

时康簪笏冗，世梗忠良议。丘壑非无人，松香有私志。

三朝倚天剑，十万浮云骑。可使河曲清，群公信儿戏。

沧溟用谦德，百谷走童稚。御众付深人，参筹须伟器。

他年蓬荜贱，愿附鹓鸾翅。
和仲孺前韵约赏展江海棠及简仲弓述之 其一
邹浩（宋代）

西蜀地暖北地寒，长条殿春走衣冠。江亭巧作故时面，濯濯宫锦花成团。
水调歌头 其三
葛长庚（宋代）

有一修行法，不用问师传。教君只是，饥来吃饭困来眠。

何必移精运气，也莫行功打坐，但去净心田。终日无思虑，便是活神仙。

不憨痴，不狡诈，不风颠。随缘饮啄，算来命也付之天。

万事不由计较，造物主张得好，凡百任天然。世味只如此，拚做几千年。